रहेनन् म्याराडोना
त्यो गजबको संयोगमात्र थिएन, विश्वकप फुटबलको इतिहासमै अनौठो गोल थियो । जसका कारण उनलाई नयाँ नामले जिस्क्याइरह्यो । अर्जेन्टिनाले डिएगो म्याराडोनाको कप्तानीमा सन् १९८६ को विश्वकप जितेको थियो, त्यसको क्वाटरफाइनलमा इंग्ल्यान्डविरुद्ध गरेका दुई गोल निकै चर्चित रहे ।
ब्युनस आयर्स — त्यो गजबको संयोगमात्र थिएन, विश्वकप फुटबलको इतिहासमै अनौठो गोल थियो । जसका कारण उनलाई नयाँ नामले जिस्क्याइरह्यो । अर्जेन्टिनाले डिएगो म्याराडोनाको कप्तानीमा सन् १९८६ को विश्वकप जितेको थियो, त्यसको क्वाटरफाइनलमा इंग्ल्यान्डविरुद्ध गरेका दुई गोल निकै चर्चित रहे ।हेडबाट गोल गर्ने क्रममा जब म्याराडोनाले हातले पहिलो गोल गरेका थिए, त्यसलाई ‘ह्यान्ड अफ गड’ भनेर अहिलेसम्म विश्व फुटबलको इतिहासमा अंकित गरिएको छ ।मध्यभागबाट एक्लै बल अगाडि बढाउँदै उनले इंग्लिस खेलाडी र गोलरक्षक पिटर सिल्टनलाई छक्याउँदै दोस्रो गोल गरेका थिए, जुन विश्वकपकै उत्कृष्ट गोलमा गनिन्छ ।तिनै फुटबलका हस्तीको बुधबार ६० वर्षको उमेरमा निधन भएको छ । अर्जेन्टिनी मध्यपंक्तिका आक्रामक खेलाडी म्याराडोनालाई विश्व फुटबलको सर्वकालीन महान् खेलाडी घोषित गरिएको छ । ब्युनस आयर्सस्थित आफ्नै घरमा उनलाई हृदयाघात भएको थियो । अघिल्लो महिना मात्र उनको मस्तिष्कमा जमेको रगत शल्यक्रिया गरेर हटाइएको थियो । त्यस क्रममा उनलाई दुई साता अस्पताल राखियो । दुर्व्यसनका कारण उनी पटकपटक रोगसँग जुध्दै आएका थिए ।विश्व फुटबल महासंघले सन् २००० मा म्याराडोना र ब्राजिलका पेलेलाई शताब्दीका उत्कृष्ट फुटबलरका रूपमा पुरस्कृत गरेको थियो । म्याराडोनाले स्वदेशमा बोका जुनियर्स हुँदै युरोपमा बार्सिलोना, सेभिया र नेपोलीबाट क्लब फुटबल खेलेका थिए । उनले नेपोलीलाई दुई पटक इटालियन सिरी ‘ए’ को उपाधि दिलाए ।राष्ट्रिय टोलीबाट ९१ खेलमा ३४ गोल गरेका म्याराडोनाले चार विश्वकप खेले । उनकै कप्तानीमा अर्जेन्टिना १९९० को विश्वकपको फाइनल पुगेको थियो, तर तत्कालीन पश्चिम जर्मनीसँग पराजित भयो । अमेरिकामा सन् १९९४ मा भएको विश्वकपमा म्याराडोना डोपिङ टेस्टमा असफल भएपछि घर फर्किएका थिए ।उनको लागूऔषध सेवनको लत निरन्तर जस्तै रह्यो । सन् १९९१ मा कोकिन सेवन गरेको पाइएपछि उनीमाथि १५ महिनाको प्रतिबन्ध लगाइएको थियो । म्याराडोनाले सन् १९९७ मा व्यावसायिक लिग फुटबल टुंग्याएका थिए, जुन दिन उनी आफ्नो ३७ औं जन्मदिन मनाइरहेका थिए ।उनी २००८ मा अर्जेन्टिनी राष्ट्रिय टोलीको प्रशिक्षक भएका थिए । दक्षिण अफ्रिकामा २०१० मा भएको विश्वकप फुटबलमा जर्मनीसँग क्वाटरफाइनलमा ४–० ले पराजित भएपछि उनलाई उक्त जिम्मेवारीबाट हटाइएको थियो । त्यसयता उनले यूएई र मेक्सिकोका क्लबले प्रशिक्षक बनाएका थिए । अर्जेन्टिनी फुटबल संघले म्याराडोनाको निधनमा गहिरो दुःख प्रकट गर्दै उनी आफूहरूको हृदयमा रहिरहने जनाएको छ ।